बांसवाड़ा। अंबामाता मंदिर के पास पिछले दिनों में एक व्यक्ति बीमार हाल में मिला। जिसने सरकारी एमजी अस्पताल में इलाज के दौरान दम तोड़ दिया। सरकारी नियमानुसार तीन दिन तक शव को सुरक्षित (प्रिजर्व) रखने में अस्पताल प्रशासन के पसीने छूट गए।
डीप फ्रीजर की कमी के चलते शव को तीन दिन तक सुरक्षित रखना काफी मुश्किल काम हो गया। आनन-फानन में बर्फ मंगवाकर शव रखा गया। यह स्थिति पहली बार नहीं हुई, ऐसे हालत आए दिन बनते हैं, जब किसी दुर्घटना में मृतक के परिजनों के आने तक शव को सुरक्षित रखने में परेशानी होती है, जबकि कई बार तो परिजनों के इंतजार के बिना ही शव की स्थिति को देखते हुए अंतिम संस्कार कराना पड़ा है।
ऐसे में अगर स्थानीय जनप्रतिनिधि चाहे तो उनके फंड से अस्पताल के लिए डीप फ्रीजर की व्यवस्था करा सकते हैं, जिससे आमजन को बड़ी राहत मिल सकेगी। इसके अलावा निजी संस्थाएं आैर दानदाता भी सहयोग कर सकते हैं। जिससे मृतकों के परिजनों की अपनों के अंतिम दर्शन की इच्छा पूरी हो सकेगी।
ऐसे रख सकते हैं शव सुरक्षित
मेडिकल ज्यूरिस्ट डॉ. रवि उपाध्याय बताते हैं कि बॉडी बिना प्रिजर्व रखने पर 24 घंटे बाद उससे बदबू आनी शुरू हो जाती है। डीप फ्रीजर में 2 से 4 डिग्री टेंपरेचर में बॉडी रखने पर फ्रीज हो जाती है। इससे 6 से 7 दिन तक बॉडी सुरक्षित रखी जा सकती है।
गर्मियों में बड़ी चुनौती
गर्मियों में तापमान अधिक होने से बिना कूलिंग के शव को ज्यादा समय तक सुरक्षित रखना अस्पताल प्रशासन के लिए किसी चुनौती से कम नहीं होता। गर्मी में शवों को सुरक्षित रखने के लिए बाहर से बर्फ की सिल्ली मंगवानी पड़ती है।
यह है मूल समस्या
बांसवाड़ा-डूंगरपुर से बड़ी संख्या में लोग कुवैत, दुबई सरीके खाड़ी देशों में कार्यरत हैं। कई बार यहां हादसा-अनहोनी में परिजनों की मौत के बाद उनके आने तक शव को सुरक्षित रखने का डर बना रहता है। ऐसे ही शहर के कई घरों से बच्चे आज पढ़ाई कॅरियर के लिए बाहर हैं। इसके अलावा मुंबई और दक्षिण भारत में भी बड़ी संख्या में यहां के लोग काम करते हैं। जिनके यहां पहुंचने में डेढ़ से दो दिन का समय लग जाता है।
केस1: शहर के पीपली चाैक में 17 जून काे एक महिला की अपने ही घर से गिरने से मौत हो गई थी। घटना के बाद अंतिम दर्शन के लिए कुवैत में रह रहे पिता के आने तक शव माेर्चरी में रखवाना पड़ा।
केस2: कस्टम चौराहे से थोड़ा आगे अंबामाता मंदिर के पास मार्च में एक युवक की बीमार हाल में मिला। यहां एमजी अस्पताल में उसने दम तोड़ दिया। इसके बाद तीन दिन तक उसे शव को सुरक्षित रखने के लिए बर्फ की सिल्लियों का सहारा लेना पड़ा था।
दानदाता आगे आए तो हो सकती है व्यवस्था : पीएमओ
अस्प्ताल के मुख्य चिकित्सा अधिकारी डॉ. वीके जैन कहते है कि मोर्चरी का कमरा काफी छोटा है। इसके लिए राज्य सरकार से बजट की मांग कर रखी है। जनप्रतिनिधि या कोई दानदाता आगे अाए तो उनकी मदद से डीप फ्रीजर और परिजनों के लिए बैठक की व्यवस्था हो सकती है, जिससे आमजन को काफी राहत मिलेगी।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva